รัฐบาลไทย-ข่าวทำเนียบรัฐบาล-กรมการจัดหางาน ส่งเสริมผลิตภัณฑ์จากภูมิปัญญาชาวบ้าน กลุ่มผู้รับงานไปทำที่บ้าน เชียงใหม่-ลำปาง
วันพฤหัสบดีที่ 21 ธันวาคม 2566
21/12/2566
กรมการจัดหางาน ส่งเสริมผลิตภัณฑ์จากภูมิปัญญาชาวบ้าน กลุ่มผู้รับงานไปทําที่บ้าน เชียงใหม่-ลําปาง
วันที่ 19 - 21 ธันวาคม 2566 นายสมชาย มรกตศรีวรรณ ผู้ตรวจราชการกระทรวงแรงงาน รักษาราชการแทนอธิบดีกรมการจัดหางาน มอบหมาย นางสาวบุณยวีร์ ไขว้พันธุ์ รองอธิบดีกรมการจัดหางาน ลงพื้นที่จังหวัดเชียงใหม่-ลําปาง
เยี่ยมเยียนกลุ่มผู้รับงานไปทําที่บ้าน ที่จดทะเบียนกับกรมการจัดหางาน จํานวน 6 กลุ่ม พร้อมให้คําแนะนําการพัฒนาศักยภาพกลุ่มผู้รับงานไปทําที่บ้าน สร้างความเข้มแข็งให้สมาชิกกลุ่มฯ
นางสาวบุณยวีร์ ไขว้พันธุ์ รองอธิบดีกรมการจัดหางาน เปิดเผยว่า กรมการจัดหางานได้ดําเนินการสนับสนุนกลุ่มผู้รับงานไปทําที่บ้านและจัดตั้งกองทุนเพื่อผู้รับงานไปทําที่บ้าน สําหรับให้ผู้รับงานไปทําที่บ้านกู้ยืมไปซื้อวัตถุดิบหรืออุปกรณ์การผลิต มาตั้งแต่ปี พ.ศ. 2545 และติดตามผลการดําเนินการอย่างใกล้ชิด โดยให้คําแนะนําที่เป็นประโยชน์เกี่ยวกับการเรียนรู้และต่อยอดผลิตภัณฑ์ การบริหารจัดการกลุ่ม การทําบัญชี การทําการตลาด รวมทั้งให้คําแนะนําวิธีการขอกู้ยืมเงินดอกเบี้ยต่ําเพื่อเป็นทุนในการเพิ่มกําลังการผลิต จากกองทุนเพื่อผู้รับงานไปทําที่บ้านด้วย ซึ่งการลงพื้นที่จังหวัดเชียงใหม่-ลําปางในครั้งนี้ มีการตรวจเยี่ยมกลุ่มฯ ที่จังหวัดเชียงใหม่ 2 กลุ่ม และ จังหวัดลําปาง 4 กลุ่ม โดยได้เข้าพบปะพูดคุยกับประธานกลุ่มฯ นางอิษดา จอมบัวคํา ผู้รับงานไปทําที่บ้าน “กลุ่มอิษดากระเป๋าผ้า” ณ ตําบลออนใต้ อําเภอสันกําแพง จังหวัดเชียงใหม่ ซึ่งรับงานเย็บเสื้อผ้าฝ้าย และกระเป๋าผ้า และ “กลุ่มณัฐรดาผ้าฝ้ายเดินเชือก” ณ ตําบลสันกําแพง อําเภอสันกําแพง จังหวัดเชียงใหม่ ทํางานตัดเย็บเสื้อผ้าฝ้ายสําเร็จรูป เพื่อสร้างงาน สร้างอาชีพ และเพิ่มรายได้ให้แก่สมาชิกกลุ่ม จากนั้นลงพื้นที่จังหวัดลําปาง จํานวน 4 กลุ่มเยี่ยมเยียนกลุ่มผู้รับงานไปทําที่บ้าน “กลุ่มประทีปเทียนหอมบ้านทุ่งขามใต้” ณ ตําบลใหม่พัฒนา อําเภอเกาะคา จังหวัดลําปาง มีการเพิ่มอาชีพ เพิ่มรายได้ จากการทําผางประทีป และเทียนหอม จากนั้นไปที่ “กลุ่มกลางโต้งเซรามิก” กลุ่มรับงานไปทําที่บ้าน ณ ตําบลท่าผา อําเภอเกาะคา จังหวัดลําปาง ซึ่งรวมกลุ่มรับงานทําแจกัน เชิงเทียน กระถางธูป และยังรับทําสินค้าตามความต้องการลูกค้า ซึ่งเซรามิกเป็นผลิตภัณฑ์ที่มีชื่อเสียงของจังหวัดลําปาง จากนั้นเดินทางต่อไปที่ “กลุ่มเย็นกระเป๋าหนังเทียมและกระเป๋าผ้า” ณ ตําบลป่าตัน อําเภอแม่ทะ จังหวัดลําปาง ซึ่งรวมกลุ่มรับงานผลิตกระเป๋าหนัง กระเป๋าผ้าลายพื้นเมือง กระเป๋าลายนกฮูก ถุงทอง และกระเป๋าร้านทอง สร้างรายได้ให้แก่ครัวเรือน และสุดท้ายเดินทางไปที่ “กลุ่มวาดลวดลายตกแต่งครกหินครกไม้” กลุ่มผู้รับงานไปทําที่บ้าน ณ ตําบลป่าตัน อําเภอแม่ทะ จังหวัดลําปาง ซึ่งรวมกลุ่มรับงานวาดลวดลายตกแต่งครกหินและครกไม้ เพื่อสร้างงานให้สมาชิกกลุ่มมีรายได้ ทั้งนี้ หลายกลุ่มเติบโตจากการเห็นคุณค่าของภูมิปัญญาที่สืบทอดมาตั้งแต่สมัยบรรพบุรุษ และมีการนําวัสดุทางธรรมชาติที่มีอยู่ในพื้นที่ นํามาสร้างสรรค์ผลิตภัณฑ์ สร้างรายได้ให้สมาชิกในชุมชน
“มรดกศิลปะทางภาคเหนือของประเทศไทย มีเอกลักษณ์อย่างยิ่ง โดยเฉพาะงานฝีมือและหัตถกรรม (Craft) ถือเป็นผลิตภัณฑ์ที่ได้รับความนิยมจากทั้งชาวไทยและต่างชาติที่ชื่นชอบงานฝีมือจากภูมิปัญญาดั้งเดิม ทั้งนี้ หากได้รับการผสมผสานองค์ความรู้เพื่อต่อยอดชิ้นงาน สามารถเข้าถึงแหล่งเงินกู้ดอกเบี้ยต่ําจะทําให้คนในชุมชนและพื้นที่ใกล้เคียง มีช่องทางทํามาหากิน มีเงิน มีคุณภาพชีวิตที่ดียิ่งขึ้น” รองอธิบดีกรมการจัดหางาน กล่าว
สําหรับผู้ที่สนใจเลือกชมและอุดหนุนผลิตภัณฑ์ภูมิปัญญาท้องถิ่นของกลุ่มผู้รับงานไปทําที่บ้าน สามารถติดต่อได้ที่เว็บไซต์ doe.go.th/vgnew แสกน QR code : E - catalog และผู้มีความคิดสร้างสรรค์หรือสนใจรวมกลุ่มรับงานไปทําที่บ้าน สามารถยื่นคําขอจดทะเบียน ณ สํานักงานจัดหางานจังหวัด หรือสํานักงานจัดหางานกรุงเทพมหานครพื้นที่ 1-10 แห่งท้องที่ที่สถานที่กลุ่มฯ ตั้งอยู่ หรือติดต่อสอบถามได้ที่กองส่งเสริมการมีงานทํา กรมการจัดหางาน กระทรวงแรงงาน โทร. 02 245 1317